ভারতীয় ফুটবলে তিনি পরিচিত ‘গোল মেশিন’ নামে। বছর চারেক আগে রেকর্ড অর্থে চার্চিল ব্রাদার্স থেকে তাঁকে ছিনিয়ে এনেছিলেন মোহনবাগানের কর্তারা। অথচ ডিফেন্ডারদের ঘুম কেড়ে নেওয়া সেই স্ট্রাইকারের এখন কোনও ক্লাব নেই। তিনি— ওডাফা ওনিয়েকা ওকোলি। নিজেকে প্রমাণ করতে ফিরতে চান কলকাতায়।
বছর দু’য়েক আগে মরসুমের মাঝপথেই মোহনবাগানের সঙ্গে চুক্তিভঙ্গ করে গোয়ায় পুরনো ক্লাবে ফিরে যেতে বাধ্য হয়েছিলেন ওডাফা। চার্চিল দল তুলে নেওয়ায় আই লিগের সময় সই করেন স্পোর্টিং ক্লুব দ্য গোয়ায়। কিন্তু স্পোর্টিং ক্লুব দ্য গোয়াও এবার নাম প্রত্যাহার করায় নাইজিরীয় স্ট্রাইকার আতঙ্কিত নিজের ভবিষ্যৎ নিয়ে। বৃহস্পতিবার সকালে পানাজি থেকে ফোনে রীতিমতো অসহায় শোনাল ওডাফার কণ্ঠস্বর। বললেন, ‘‘বুঝতে পারছি না কী করব, কোথায় খেলব।’’ তার পরেই আই লিগে তিন বারের সর্বোচ্চ গোলদাতার আর্তি, ‘‘কলকাতায় ফিরতে চাই। কিন্তু কোনও ক্লাব কি আমাকে সই করাবে?’’
গত বছর আই লিগে ছ’গোল করেছিলেন ওডাফা। আসন্ন আই লিগে নিজেকে প্রমাণ করতে ওডাফা এতটাই মরিয়া ছিলেন যে, মরসুম শেষ হওয়ার পরেও নাইজিরিয়া ফিরে যাননি। গোয়াতেই শুরু করে দিয়েছিলেন প্রস্তুতি। যে কলকাতায় ফিরে আসার স্বপ্ন দেখছেন ওডাফা, সেখানে তার পূর্বঅভিজ্ঞতা কিন্তু একেবারেই সুখকর নয়। ব্যর্থতার দায় নিয়ে সরতে হয়েছিল দু’বার। প্রথমবার ২০০৩ সালে। মহমেডানে সই করেছিলেন ওডাফা। কিন্তু স্ট্রাইকার হওয়া সত্ত্বেও তাঁকে স্টপার পোজিশনে খেলতে বাধ্য করায় হতাশ ওডাফা চলে গিয়েছিলেন পিয়ারলেসে। তারপর সই করেন বাংলাদেশের মুক্তিযোদ্ধা ক্লাবে। দু’বছরের মধ্যেই তাঁকে ভারতে ফিরিয়ে আনে চার্চিল ব্রাদার্স। সূচনা হয় ওডাফা-যুগের।
কিন্তু কলকাতায় আবার ফিরতে চাইছেন কেন? ওডাফা বললেন, ‘‘আবেগতাড়িত হয়ে সেই সময় বলে ফেলেছিলাম। কিন্তু কলকাতাকে আমি ভালবাসি। ফুটবল নিয়ে কলকাতার দর্শকদের উন্মাদনা এখনও সব সময় মিস করি।’’ তার পরেই হুঙ্কার দিয়ে রাখছেন, ‘‘ওডাফা যে এখনও শেষ হয়ে যায়নি, সেটা প্রমাণ করাও তো দরকার।’’